รองนายกรัฐมนตรี กำชับให้เร่งฟื้นฟู คืนชีวิตให้คลองแสนแสบ เล็งเป็นทางเลือกการสัญจรทางน้ำในเมืองโดยใช้พลังงานสะอาด
พล.ท.คงชีพ ตันตระวาณิชย์ โฆษก ประจำ รองนรม. เปิดเผยว่า พล.อ.ประวิตร วงษ์สุวรรณ รอง นรม. ได้เรียกประชุมคณะอนุกรรมการบริหาร พัฒนา อนุรักษ์และฟื้นฟูคลองแสนแสบ ติดตามขับเคลื่อนการพัฒนาและฟื้นฟูสภาพแวดล้อมคลองแสนแสบ เพื่อการระบายน้ำ การสัญจรและการพัฒนาคุณภาพวิถีชีวิตชุมชนสองฝั่งคลอง ณ ห้องประชุม 301 ทำเนียบรัฐบาล        ภาพรวมความคืบหน้า การขับเคลื่อนงานเร่งด่วนปี 64 ต่อเนื่อง 84 โครงการ ประกอบด้วย 1) การแก้ปัญหามลภาวะและคุณภาพน้ำ ที่จำเป็นต้องบังคับใช้กฎหมายมลพิษทางน้ำ การทำสะอาดและจัดระเบียบ การก่อสร้างระบบรวมและบำบัดนำเสีย ซึ่งอยู่ระหว่างก่อสร้างโรงบำบัดนำ้เสียใน 3 พื้นที่ คือ มีนบุรี คลองเตยและพื้นที่รับนำ้ลาดโตนด  2 ) การบริหารจัดการทรัพยากรน้ำในคลองแสนแสบ ที่อยู่ระหว่างการปรับปรุงเพิ่มประสิทธิภาพการระบายน้ำ  ทั้งการก่อสร้างอุโมงค์ระบายน้ำ เขื่อนป้องกันตลิ่งและการสร้างความเข้าใจกับประชาชน 3) การปรับปรุงสภาพภูมิทัศน์ ทั้งโครงสร้างพื้นฐานและพัฒนาพื้นที่ชุมชนริมฝั่งคลอง 4) การป้องกันปราบปรามการบุกรุกทำลายทรัพยากร ที่กำลังจัดระเบียบการรุกล้ำลำคลอง 5) การเสริมสร้างความปลอดภัยในการสัญจรทางน้ำของประชาชน โดยกำลังเร่งพัฒนาระบบขนส่งทางน้ำ ทั้งการจัดสร้างท่าเรือ การจัดหาเรือไฟฟ้าและการบริหารจัดการเดินเรือ         พล.อ.ประวิตร’ ได้กล่าวย้ำว่า รัฐบาลต้องการเร่งบำบัดฟื้นฟูคืนชีวิตคลองแสนแสบ คู่ไปกับการพัฒนาคุณภาพชีวิตชุมชนริม 2 ฝั่งคลอง โดยเน้นความยั่งยืนและต้องการพัฒนาเป็นทางเลือกของการสัญจรทางน้ำโดยใช้พลังงานสะอาด. จึงขอให้หน่วยงานหลัก ทั้ง ทส. อก. มท.และ กทม. ต้องประสานทุกส่วนราชการที่เกี่ยวข้อง ขับเคลื่อนงานตามแผนงานอย่างต่อเนื่อง โดยให้มุ่งที่ผลสัมฤทธิ์ตามเป้าประสงค์และการบังคับใช้กฏหมายที่เกี่ยวข้องอย่างจริงจัง ทั้งนี้ขอให้บริหารจัดการงบประมาณอย่างคุ้มค่าและโปร่งใส มีการประชุมติดตามความก้าวหน้าในทุกเดือน ทั้งนี้พร้อมกับสร้างการรับรู้และการมีส่วนร่วมของประชาชนควบคู่กันไปอย่างต่อเนื่อง